Shiga
Laiza makau Myen dap nkau hpe KIA ni gap jahtaw kau
- Post 18 November 2011
- Last Updated on 18 November 2011
- By KNG
- Hits: 4164
Laiza a sinna-dingda de deng 8 daram gang ai N’Tap Bum kaba de htu lung wa ai asuya hpyen hpung ni law malawng hpe KIA hpyen hpung ni shachyut gap let jahtaw kau lu ai re lam, ginjaw na du langai tsun wa sai.
Shawnglam KIA du langai gaw KNG Jinghpaw Shiga Dap de ning nga tsun wa ai “Daini anhte N’Tap Bum kaw na Myen hpyen ni hpe gasat kaw lu sai, laknak machyu pala mana maka zing la lu sai. Raitim yawng n lu shagrawt ai, nkau naw ngam nga ai.”
Myen hpyen ni gaw shanhte a sinat laknak ni kabai kau nhtawm bum lagaw de hprawng ayai mat ai re nga tsun ai. Lu hta ai laknak ni gaw Myen hte shata (5) majan laman law dik re nga, KIA tsun ai.
Ndai majan hta Myen dap ni gaw ginhka n chye ai shingja laknak (chemical weapon snr gung nsa laknak) ni hte mung KIA hpe lang hte lang gap gasat wa sai lam, KIA tsun ai. KIA hpyenla ni law law mung amyawk pala hte gap bun ai ndai shingja laknak wanhkut (nsa) marawp hkrup nna, aten na na mali malap ai lam, kya gumhpap mat ai lam ni hte n hkring n sa madawn ai kumla ni madun wa sai lam, matut chye lu ai.
October shata gaang kaw nna N’Tap Bum de asuya hpyenla ni n-gun 1,000 mi daram htu lung wa ai kaw nna uhpung lahkawng lapran lana lana gap hkat nga ai majaw, Laiza buga masha ni hkying hkum 24 hkrit maja let nga wa sai raitim, ya loi bai hkoi mat sai lam, buga masha ni tsun ai.
N’Tap Bum hpe lu zing hkra Myen dap ni 3 lang shakut sai raitim, ya ten du hkra n awngdang ai lam, KIA hpyendu ni tsun ai.
Lama Myen dap ni N’Tap Bum kaba hpe madu kau jang, grupyin Myitkyina-Manmaw lam hte Shadan Pa hpe hpyen masa hku jum tek kau nhtawm, dai hpang Laiza lu zing wa re majaw mungmasha ni myit tsang nga ai lam re.
knc_Latn kac_Latn nld_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn